વલસાડ : તારીખ 06-06-2018 ના તમામ મુખ્ય સમાચાર… - Gujarati News, વલસાડ સમાચાર
June 6th, 2018 Gujarati Samachar Gujarati News, વલસાડ સમાચાર 9
રાજ્‍ય વનમંત્રી રમણલાલ પાટકરે ઉમરગામ બીચ ખાતે સફાઇ કામગીરીનું નિરીક્ષણ કર્યું
પર્યાવરણ અને સ્‍વચ્‍છતા અભિયાન સપ્તાહ અન્‍વયે ઉમરગામ બીચ વિસ્‍તારમાં થઇ રહેલી સફાઇ કામગીરીનું વન અને આદિજાતિ વિભાગના રાજ્‍યમંત્રી રમણલાલ પાટકરે પ્રત્‍યક્ષ નિરીક્ષણ કર્યું હતું. બીચ ઉપર ખાણી-પીણીના સ્‍ટોલ્‍સધારકો સાથે મુલાકાત કરી બીચ ઉપર સફાઇ જળવાઇ રહે તે માટે કચરો કચરાપેટીમાં જ નાંખે તેવી સૂચના આપી હતી. સપ્તાહ દરમિયાન સમગ્ર નગરપાલિકા વિસ્‍તારમાં સફાઇ કામગીરી કરવા જણાવી દેખરેખ માટે સીસીટીવી કેમેરા લગાવવા સૂચન કર્યું હતું.
સફાઇ કામગીરી એક સપ્તાહ પૂરતી મર્યાદિત ન રહે તે હેતુસર નગરપાલિકા વિસ્‍તારમાં આખું વર્ષ ચોખ્‍ખાઇ જળવાઇ રહે તે માટે પદાધિકારી, સ્‍વૈચ્‍છિક સંસ્‍થા, નગરપાલિકા-તાલુકા પંચાયતના સભ્‍ય, મીડિયાકર્મી, સંગઠન કાર્યકર વગેરેની આઠ સભ્‍યોની સમિતિ બનાવી દેખરેખ રાખવા અને ગંદકી કરનાર કચરો ફેંકનારને દંડની જોગવાઇ કરવા જણાવ્‍યું હતું.
મંત્રીશ્રીની આ મુલાકાત વેળા નગરપાલિકા પ્રમુખ ઇશ્વરભાઇ બારી, સરપંચ સંગઠન પ્રમુખ મહેશભાઇ, મામલતદાર ગુલાબભાઇ ગામિત, ચીફ ઓફિસર લક્ષ્મણભાઇ બારોટ, દલિત નેતા રમણભાઇ સુરતી, નગરપાલિકા, તાલુકા પંચાયતના સભ્‍યો હાજર રહ્યા હતા.
રાજ્‍ય વનમંત્રી રમણલાલ પાટકરે ઉમરગામ તાલુકા પંચાયતના અધિકારી/ કર્મચારીઓ સાથે બેઠક યોજી
પ્રજાકીય કામો સમયમર્યાદામાં કરી પ્રગતિશીલ ગુજરાતની પ્રતિતિ કરાવો – રાજ્‍ય વનમંત્રી રમણલાલ પાટકર
કચેરીમાં કામગીરી અર્થે આવતા અરજદારોના કામો સમયમર્યાદામાં પૂર્ણ કરી પ્રગતિશીલ ગુજરાતની પ્રતિતિ કરાવવા ઉમરગામ તાલુકા પંચાયતના અધિકારી/ કર્મચારીઓ સાથે યોજાયેલી બેઠકમાં વન અને આદિજાતિ મંત્રી રમણલાલ પાટકરે સૂચના આપી હતી. કોઇ કામગીરી તાલુકા કક્ષાએ ન થતી હોય તે માટે અરજદારે કઇ જગ્‍યાએ જવું તે અંગે યોગ્‍ય માર્ગદર્શન આપવા જણાવ્‍યું હતું. કચેરીમાં સાફ-સફાઇ રાખવા, અરજદારોને પીવાનું સ્‍વચ્‍છ પાણી મળી રહે તેવી વ્‍યવસ્‍થા ગોઠવવા તેમજ કોઇપણ ટેબલ ઉપર પેન્‍ડિંગ કામગીરી ન રહે તે જોવા પણ જણાવ્‍યું હતું. વરસાદની સીઝનમાં પડી જતા ઝાડ હટાવવા માટેના સાધનો હાથવગા રાખવા, અકસ્‍માત થાય તો કેવી રીતે કામગીરી કરવી તેનો માસ્‍ટર પ્‍લાન તૈયાર કરી દરેક ગામના મુખ્‍ય વ્‍યક્‍તિઓના સંપર્ક નંબરો રાખવા તેમજ ગ્રામ્‍ય વિસ્‍તારોમાં આરોગ્‍ય સુવિધા નિયમિતપણે મળી રહે તે આવશ્‍યક હોવાનું વધુમાં જણાવ્‍યું હતું.
શાળાના વિદ્યાર્થીઓને આવક-જાતિના દાખલા તેમજ અન્‍ય જરૂરી પ્રમાણપત્રો જનસેવા કેન્‍દ્રમાંથી ત્‍વરિત મળી જાય તે માટે અધિકારીઓ જરૂરી દેખરેખ રાખે તે જરૂરી છે, એમ પણ જણાવ્‍યું હતું.
આ બેઠકમાં મામલતદાર, નાયબ મામલતદાર, તાલુકા પંચાયતના અધિકારી/ કર્મચારીઓ ઉપસ્‍થિત રહ્યા હતા.
ભીલાડથી પ્રિતી ગુમ થઇ છે
વલસાડ જિલ્લાના ઉમરગામ તાલુકાના ભિલાડ માલા ફળિયામાં રહેતી પ્રિતીબેન મોહનભાઇ વારલી તા.૧/૬/૧૮ના રોજ સવારે ૯-૦૦ કલાકે ઘરેથી કોઇને કંઇપણ કહ્યા વગર જતી રહી છે. ગુમ થનારની ઉંમર ૨૦ વર્ષ, ઊંચાઇ આશરે પાંચ ફૂટ, રંગે ઘઉંવર્ણ, મધ્‍યમ બાંધો છે. જે હિન્‍દી, ગુજરાતી તથા મરાઠી ભાષા જાણે છે. આ વર્ણનવાળી યુવતીની જે કોઇને ભાળ મળે તો ભીલાડ પોલીસ સ્‍ટેશનનો સંપર્ક સાધવા જણાવાયું છે.